Liverød: - Rooney ikke like god som Ronaldo og Zlatan
Den tidligere spilleren, som lenge har jobbet som talentspeider, trekker frem én omgang mot Bayern München i Champions League for noen år tilbake som eksempel på at Manchester United-spissen leverer internasjonalt. Bortsett fra det mener Liverød at mannen England håpet skulle komme tilbake fra karantene og skyte dem til suksess i EM, gang på gang har vist at han ikke er den toppspilleren mange mener han er. - Rooney er god for United, men når han møter god internasjonal motstand der forsvaret står lavt og man må være god på små flater, faller han gjennom. Alle på United er gode spillere, men han er fryktelig overvurdert. Jeg undrer meg litt over at man i det anglofile hysteriet tross alt ikke klarer å se at han har vært såpass middelmådig internasjonalt så lenge, sier Liverød til VG Nett.Han mener at han i VM i Sør-Afrika var «helt borte», og at han i de to EM-kampene han har spilt nå ikke har levert topprestasjoner. Heller ikke i Champions League synes Liverød at spissen har levert som han bør med tanke på omdømmet. - Hvis man sammenligner med Ronaldo, ser man at han ikke er i nærheten av ham. Han skaper ting på egenhånd, det gjør aldri Rooney. Det er det samme med Zlatan, han kan avgjøre kamper alene, og klarer å prege kamper selv om han spiller på Sverige. Dette gjelder naturligvis også Messi. Rooney er ikke like god. - Han er jo god i Premier League, som mange mener kanskje er verdens beste liga? - Det er langt fra verdens beste liga. Man har de siste årene hatt noen av verdens beste lag i toppen, men bredden er relativt dårlig, og det gjør det lettere å hevde seg. Hvis man ser på UEFA-cupen og Europa League de siste årene, viser den at bredden i England ikke er all verden. Champions League viser at toppen er veldig god, men den andre turneringen måler bredden bedre, mener Liverød.Øyvind Alsaker, som for tiden er i Warszawa og skal kommentere semifinalen mellom Tyskland og Italia, er uenig med Liverød: - Rooney er jo ikke oppskrytt. Han er en fantastisk spiller. Det beviste han allerede som 18-19-åring - jeg tror ikke det var noen som var bedre enn ham i Portugal-EM i 2004. TV 2-profilen gir likevel talentspeideren delvis rett angående mesterskap. - Mesterskapene etterpå har vært tunge - det er sant. Jeg vet ikke om det var noen bedre enn ham i Portugal, men det har vært tunge mesterskap etterpå, og i Sør-Afrika for to år siden var han helt grusom.Alsaker mener England trenger Rooney på toppnivå, og påpeker at det var bare noen centimetere på foten som skilte da han var nær å brassesparke inn en scoring på slutten av kampen mot Italia. - Og da Barcelona møtte Manchester United i Champions League-finalen så var det én mann på United som holdt Barca-nivå. Det var Rooney. Han mener Rooney har andre typer kvaliteter enn Ronaldo og Ibrahimovic, og at engelskmannen i likhet med de to andre er blant de beste i Europa. - Man kan kanskje si at Zlatan og Ronaldo er mer spektakulære. Jeg er stor fan av Zlatan og Ronaldo har vært god her. - Zlatan er ikke lagspilleren i samme grad som Rooney. Ronaldo er fantastisk, men mangler kanskje litt på «team spirit». Det er tre veldig ulike typer som er blant de beste i Europa.
I kjølvannet av nok en engelsk mesterskapsexit, slenger fotballspeider Terje Liverød ut følgende brannfakkel: - Wayne Rooney er overvurdert.